„ Það verða á þessum degi viðburðir um allt land sem eru í raun bara sprottnir úr grasrótinni þar sem fólk býður til dæmis öðrum í kaffi til sín eða fer í sundferð . Einhverjir ætla að hnýta flugur , aðrir í reiðtúr og enn aðrir ætla að hjálpa nágrannanum í garðinum , “ segir Guðrún Pétursdóttir um Þórudaginn sem haldinn verður hátíðlegur næstkomandi sunnudag 24. júní í tengslum við framboð Þóru Arnórsdóttur til forseta Íslands . „ Þetta verða bara alls kyns viðburðir sem verða í nafni Þóru til þess að það fari þessi bylgja hlýju og samhugar um landið , “ segir Guðrún en sjálf bauð hún sig fram til forseta árið 1996 þegar Ólafur Ragnar Grímsson náði fyrst kjöri í forsetaembættið . Guðrún er þó ekki eini fyrrverandi forsetaframbjóðandinn sem ætlar að taka þátt í Þórudegi heldur á það sama við um þau Pétur Kr . Hafstein og Guðrúnu Agnarsdóttur sem einnig buðu sig fram í forsetakosningunum 1996 . „ Það er bara gaman til þess að vita að á meðal þeirra sem ætla að opna sín heimili fyrir gestum og bjóða gestum að koma saman og gleðjast í nafni Þóru skuli vera þessir forðum keppinautar um embætti forseta Íslands árið 1996 . Það er auðvitað mikið vatn runnið til sjávar síðan þá , heil 16 ár . Við tókumst á á sínum tíma en við sameinumst núna um Þóru , “ segir Guðrún . Pétur og eiginkona hans Inga Ásta Hafstein ætlar að sögn Guðrúnar að bjóða gestum og gangandi í vöfflukaffi á heimili sínu á Stokkalæk á Suðurlandi . Guðrún Agnarsdóttir og eiginmaður hennar Helgi Valdimarsson ætla að bjóða fólki í kaffi til sín í Gröf í Svarfaðardal . Guðrún sjálf ætlar hins vegar ásamt eiginmanni sínum Ólafi Hannibalssyni að bjóða gestum til sín á heimili sitt í Árbæjarhverfi í Reykjavík . „ Þar verðum við ásamt nágranna okkar Jóni Margeirssyni og hans konu Margréti . Okkar garðar eru samliggjandi og engin grindverk þar á milli þannig að við ætlum saman að bjóða til okkar . “ Þá segir Guðrún að fleiri nágrannar þeirra ætli að gera slíkt hið sama .